ในปี 2555 กลุ่มบริษัทดำเนินธุรกิจหลัก กล่าวคือ
การประกอบกิจการด้านการผลิตและจัดจำหน่ายรายการทางโทรทัศน์ เป็นผู้ถือลิขสิทธิ์
และจัดจำหน่ายละครไทยของสถานีโทรทัศน์ไทยทีวีสีช่อง 3
และธุรกิจให้บริการเช่าช่วงพื้นที่ภายในศูนย์การค้าเซ็นทรัลพลาซ่าปิ่นเกล้า
และเซ็นทรัลพลาซ่ารัชดา-พระราม 3 ตามอายุของสิทธิการเช่าที่บริษัทถือครองอยู่
และจัดแสดงคอนเสิร์ตและโชว์

ดังนั้นปัจจัยความเสี่ยงของบริษัทในปี 2555 ที่ผ่านมา และ ณ ปัจจุบัน สามารถสรุปได้ดังนี้

ความเสี่ยงที่เกี่ยวกับส่วนงานผลิตและจัดจำหน่ายรายการทางโทรทัศน์

  1. เกี่ยวกับด้านการเติบโตของทางด้านโฆษณา

เนื่องจากรายได้หลักในการดำเนินงานของกลุ่มบริษัทส่วนหนึ่งมาจากการขายเวลาโฆษณา
ดังนั้นปัจจัยความเสี่ยงหลัก จึงได้แก่ การเติบโตของรายจ่ายด้านโฆษณา
ซึ่งขึ้นอยู่กับภาวะกำลังซื้อของผู้บริโภคในประเทศ
และภาวะการแข่งขันของผู้ประกอบการในประเทศซึ่งเป็นผู้โฆษณา
ในส่วนนี้แม้ว่าฝ่ายบริหารจะไม่สามารถควบคุมได้โดยตรงก็ตาม
แต่ก็คาดได้ว่าไม่น่าจะเป็นปัญหาร้ายแรงในการดำเนินการของกลุ่ม
เนื่องจากผู้โฆษณาหลักของสื่อโทรทัศน์และสื่อวิทยุเป็นสินค้าอุปโภคบริโภคที่มีตลาดใหญ่
และมีการแข่งขันค่อนข้างสูง ประกอบกับภาวะที่เอื้อให้มีการแข่งขันกันมากขึ้น
จึงมีผู้โฆษณารายใหม่เข้ามาเพิ่มในตลาดตลอดเวลา
จึงน่าเชื่อได้ว่าความเสี่ยงที่เม็ดเงินโฆษณาจะยุบตัวลงอีกมีโอกาสน้อย
และหากจะเกิดขึ้นก็จะเป็นในระยะเวลาช่วงสั้นๆ
เนื่องจากสภาวะการแข่งขันในตลาดของผู้โฆษณาจะเป็นปัจจัยที่จะกระตุ้นให้เม็ดเงินโฆษณาโตขึ้นอยู่ดี

  2. เกี่ยวกับด้านการที่มีสื่อโฆษณาใหม่มาทดแทนสื่อโทรทัศน์

ในส่วนของผลกระทบจากสื่ออื่นที่อาจมาทดแทนสื่อโทรทัศน์ เช่น สื่ออิเล็กทรอนิคส์อย่างอินเตอร์เน็ต
หรือสื่อโทรทัศน์ในรูปแบบใหม่ เช่นโทรทัศน์ผ่านดาวเทียม โทรทัศน์ในระบบดิจิตอล ฯลฯ
กลุ่มบริษัทเชื่อว่าในระยะเวลาอันใกล้นี้แม้จะเห็นการพัฒนาการในเรื่องนี้ชัดเจนมากขึ้น
แต่ก็จะไม่มีผลกระทบใดๆ
ต่อการดำเนินธุรกิจของกลุ่มโดยเฉพาะรายได้จากการขายเวลาโฆษณาของบริษัท
ทั้งนี้เนื่องจากเม็ดเงินโฆษณามักจะกระจุกตัวอยู่ในสื่อที่สามารถเข้าถึงกลุ่มเป้าหมายของผู้โฆษณาได้เป็นจำนวนมาก
เนื่องจากมีฐานผู้ชมทั่วประเทศที่เป็นตลาดสำหรับผู้อุปโภคโดยทั่วไป(MASS MARKET) ดังนั้น
การเลือกลงโฆษณาผ่านสื่อโทรทัศน์ปกติจึงยังเป็นสื่อที่ได้รับความนิยมของกลุ่มผู้ผลิต
หรือเจ้าของสินค้าอุปโภคบริโภค ในส่วนของสื่ออิเล็กทรอนิคส์อย่างอินเตอร์เน็ต
แม้ว่าจะเป็นสื่อใหม่ที่ได้รับความนิยมอย่างรวดเร็ว
แต่ก็เข้าถึงผู้ใช้บริการในลักษณะเป็นเพียงเฉพาะกลุ่ม (NICHE MARKET) เช่นกัน
ดังนั้นหากผู้โฆษณาโดยทั่วไปเลือกที่จะใช้สื่อใหม่เช่น อินเตอร์เน็ต โทรทัศน์ในระบบใหม่ๆ
หรือโทรทัศน์ระบบบอกรับเป็นสมาชิก
ก็จะเป็นเพียงการเสริมเพิ่มเติมจากการใช้บริการสื่อโทรทัศน์ปกติเท่านั้น
สื่อใหม่นี้ก็อาจจะช่วยผู้โฆษณาที่ต้องการเข้าถึงแต่ตลาดเฉพาะกลุ่ม
ซึ่งอาจจะไม่คุ้มถ้าต้องโฆษณาในสื่อที่เป็นMASS ที่มีค่าใช้จ่ายสูงกว่ามาก

  3. การปรับผังรายการของสถานีโทรทัศน์ หรือการเปลี่ยนแปลงข้อตกลง

บริษัทฯ เป็นผู้ผลิตรายการประเภทต่างๆ เพื่อออกอากาศทางสถานีโทรทัศน์
ดังนั้นหากสถานีโทรทัศน์ทำการปรับผังรายการใหม่
เพื่อให้สอดคล้องกับพฤติกรรมการรับชมโดยมีการปลดบางรายการออกไป อาจทำให้บริษัทฯ
มีความเสี่ยงที่จะต้องสรรหาสถานีเพื่อออกอากาศใหม่
ซึ่งอาจกระทบต่อความต่อเนื่องของการออกอากาศของรายการโทรทัศน์ และรายได้ของบริษัทฯ
นอกจากนี้ยังรวมถึงความเสี่ยงจากการเปลี่ยนแปลงข้อตกลง เช่น
การลดส่วนแบ่งเวลาโฆษณาที่บริษัทมีกับทางสถานี (Time Sharing) เป็นต้น
ซึ่งอาจกระทบต่อผลประโยชน์ และรายได้ของบริษัทฯ

อย่างไรก็ตาม การพิจารณาปรับผังรายการใหม่
หรือเปลี่ยนแปลงข้อตกลงของแต่ละสถานีจะมีหลักเกณฑ์แตกต่างกันไป โดยมีหลักใหญ่ๆในการพิจารณา
คือ รูปแบบรายการ ความนิยมของรายการ ซึ่งบริษัทฯ มิได้ละเลยถึงความเสี่ยงดังกล่าว
โดยการพัฒนารายการอย่างสม่ำเสมอ เพื่อให้รายการของบริษัทฯ ได้รับความนิยมโดยตลอด
รวมทั้งการรักษาความสัมพันธ์อันดีกับสถานีโทรทัศน์

  4. การที่รายการโทรทัศน์เสื่อมความนิยม หรือกระแสความนิยมของผู้บริโภคเปลี่ยนแปลง

รายได้จากการผลิตรายการโทรทัศน์มีแนวโน้มที่จะแปรผันตามระดับความนิยมของแต่ละรายการ
เนื่องจากการตัดสินใจเลือกลงโฆษณา หรือโปรโมตสินค้าหรือบริการกับรายการโทรทัศน์ใด
บริษัทตัวแทนโฆษณา (Agency)
และเจ้าของสินค้าหรือบริการส่วนมากจะพิจารณาความคุ้มค่าของการใช้งบโฆษณาจากอัตราค่าใช้จ่ายโฆษณาต่อจำนวนผู้ชมรายการ
และ/หรือพิจารณาจากระดับความนิยมของแต่ละรายการ
ในขณะที่การผลิตรายการโทรทัศน์แต่ละรายการมีต้นทุนค่อนข้างสูง ดังนั้น
หากรายการโทรทัศน์ของบริษัทฯ ไม่เป็นที่นิยมหรือเสื่อมความนิยมลง
อาจส่งผลกระทบต่อรายได้และผลประกอบการของบริษัทฯได้

อย่างไรก็ตาม บริษัทฯ สามารถลดความเสี่ยงดังกล่าวจากการมีรายการโทรทัศน์หลายรายการ
ซึ่งแต่ละรายการที่บริษัทฯ สร้างสรรค์มีรูปแบบ และการนำเสนอที่แปลกใหม่ และมีความหลากหลาย
นอกจากนี้
บริษัทฯยังมีกระบวนการพิจารณากลั่นกรองก่อนการตัดสินใจผลิตแต่ละรายการโทรทัศน์แต่ละเทปที่ออกอากาศ
และการตรวจสอบคุณภาพก่อนออกอากาศ
ตลอดจนมีการติดตามประเมินผลระดับความนิยมและกระแสตอบรับของแต่ละรายการของบริษัทฯ
และคู่แข่งขันอย่างสม่ำเสมอ เพื่อใช้เป็นข้อมูลในการพิจารณาพัฒนารายการอย่างต่อเนื่อง

5.  เกี่ยวกับการพึ่งพิงผู้ถือหุ้นรายใหญ่รายหนึ่ง

บริษัทฯ
มีรายได้ส่วนใหญ่จากการเป็นผู้ผลิตและจัดจำหน่ายรายการเพื่อออกอากาศทางโทรทัศน์ทางสถานีไทยทีวีสีช่อง
3 เพียงสถานีเดียว รวมถึงเป็นผู้ถือลิขสิทธิ์ และจัดจำหน่ายละครไทยของสถานีโทรทัศน์ไทยทีวีสีช่อง
3 เพียงสถานีเดียวเช่นกัน ซึ่งสถานีช่องดังกล่าว ดำเนินการโดย บมจ. บีอีซี เวิลด์
อีกทั้งยังเป็นผู้ถือหุ้นรายใหญ่รายหนึ่งของบริษัทด้วย
จากสถานการณ์ดังกล่าวอาจก่อให้เกิดความเสี่ยงที่ บมจ. บีอีซี เวิลด์
จะไม่จัดสรรเวลาเพื่อออกอากาศรวมถึงลิขสิทธิ์ละครไทยให้กับบริษัท

แต่อย่างไรก็ตาม
บริษัทเชื่อว่าด้วยคุณภาพของรายการโทรทัศน์และละครโทรทัศน์ที่กลุ่มบริษัทเป็นผู้ผลิตที่สามารถอยู่ในผังรายการได้หลายปีแล้ว
รวมทั้งละครโทรทัศน์ที่ผลิตและได้ออกอากาศในปี 2555
จะสามารถทำให้กลุ่มบริษัทยืนหยัดเป็นหนึ่งในผู้ผลิตรายการชั้นนำได้
อีกทั้งบริษัทก็ให้ความสำคัญกับการเสนอรายการใหม่กับสถานีโทรทัศน์ช่องอื่นเพื่อจะได้เป็นการเพิ่มรายได้ให้กับกลุ่มบริษัทต่อไป

  ความเสี่ยงที่เกี่ยวกับส่วนงานการจัดแสดงคอนเสิร์ตและโชว์

1.  ส่วนงานคอนเสิร์ต (Concert)

  1.1 เนื่องด้วยมีการแข่งขันในตลาดของผู้จัดคอนเสิร์ต

มีผลกระทบต่อการจองพื้นที่การจัดคอนเสิร์ต คนดูกลุ่มเป้าหมายและเวลา ที่ใกล้เคียงกัน
อย่างไรก็ตามไอเวฟเพิ่มการตรวจสอบข้อมูลข่าวสารอยู่เสมอเพื่อเป็นข้อมูลประกอบสำหรับการวางแผนจัดงาน
โดยพยายามจัดคอนเสิร์ตที่แตกต่าง และมีศักยภาพต่อผู้ชมและผู้สนับสนุนของคอนเสิร์ต

2.  ความเสี่ยงในการจัดหาผู้สนับสนุน (Sponsor)

ผู้สนับสนุนคอนเสิร์ตมีความเสี่ยงที่จะต้องทำการนำเสนอรูปแบบรายการให้น่าสนใจ
เพื่อดึงดูดในผู้สนับสนุนมาทำการลงโฆษณา ดังนั้นไอเวฟ จึงมีแผนการจัดหาอย่างเป็นระบบ
โดยประสานงานกับลูกค้าผู้สนับสนุนคอนเสิร์ต เพื่อจัดหารายได้ ลดความเสี่ยงในการไม่มีผู้สนับสนุน

3.  ความเสี่ยงในเรื่องข้อตกลงและสัญญา (Agreement)

ความเสี่ยงของข้อสัญญาระหว่างผู้จัดงานและศิลปิน ส่วนงานไอเวฟจัดทำข้อสัญญา ข้อตกลง
ที่เอื้อประโยชน์ต่องานและได้รับความเห็นชอบร่วมกันจากตัวศิลปิน

2.  ส่วนงานสร้างสรรค์เพลง (Music Business)

  2.1 การลงทุนในการสร้างสรรค์ศิลปิน และนักร้อง

เนื่องด้วยส่วนงานการสร้างศิลปินใหม่ เป็นส่วนที่ใช้การลงทุนในตัวศิลปิน เช่น การฝึกร้อง ฝึกเต้น
จึงมีความเสี่ยงในเรื่องผลตอบแทนที่จะเกิดขึ้นในอนาคต แต่อย่างไรก็ตามเพื่อลดความเสี่ยงต่างๆ
ทีมงานได้เน้นการประชาสัมพันธ์เพื่อแนะนำตัวศิลปินให้มากขึ้นกับสื่อหลัก และสื่ออื่นๆ ในส่วนต่างๆ
ของประเทศ
ในขณะที่ทีมขายได้นำเสนอประวัติและข้อมูลของศิลปินให้กับลูกค้าและมีการตอบรับสนับสนุนในเบื้องต้นแล้ว

  2.2 การลงทุนในการสร้างสรรค์ ผลงานเพลง

เนื่องด้วยส่วนงานการสร้างศิลปินใหม่ เป็นส่วนที่ใช้การลงทุนในการแต่งผลงานเพลง
การจัดทำนองเรียบเรียง จึงมีความเสี่ยงในเรื่องผลตอบแทน
แต่อย่างไรก็ตามเพื่อลดความเสี่ยงต่างๆ ทีมงานได้คัดกรองผู้แต่งและประพันธ์เพลง
จากบุคคลที่มีความสามารถและเป็นที่รู้จักในวงการเพลง รวมถึงเคยมีผลงานที่โด่งดังมาก่อนแล้ว

  3. การจัดการงานศิลปิน (Artist Management)

  3.1. การแข่งขันในตลาด

การแข่งขันในตลาดมีผลกระทบต่อการหารายได้ของศิลปิน หากยังไม่เป็นที่รู้จัก หรือมีชื่อเสียงโด่งดัง
คนดูกลุ่มเป้าหมายและเวลา ที่ใกล้เคียงกัน แต่อย่างไรก็ตามเพื่อลดความเสี่ยงต่างๆ
ทีมงานได้เน้นการประชาสัมพันธ์เพื่อแนะนำตัวศิลปินให้มากขึ้นกับสื่อหลัก และสื่ออื่นๆ ในส่วนต่างๆ
ของประเทศ
ในขณะที่ทีมขายได้นำเสนอประวัติและข้อมูลของศิลปินให้กับลูกค้าและมีการตอบรับสนับสนุนในเบื้องต้นแล้ว

  3.2. จำนวนศิลปินในสังกัด

เนื่องจากในขณะนี้จำนวนศิลปินดารา สังกัดไอเวฟมีจำนวนไม่มาก
ทำให้การบริหารจัดการยังไม่สามารถทำได้เต็มที่
จึงมีความเสี่ยงที่จะไม่เป็นจุดเด่นในการนำเสนอต่อลูกค้า แต่อย่างไรก็ตามเพื่อลดความเสี่ยงต่างๆ
ทีมงานได้เน้นการประชาสัมพันธ์เพื่อแนะนำตัวศิลปินให้มากขึ้นกับสื่อหลัก และสื่ออื่นๆ ในส่วนต่างๆ
ของประเทศ
ในขณะที่ทีมขายได้นำเสนอประวัติและข้อมูลของศิลปินให้กับลูกค้าและมีการตอบรับสนับสนุนในเบื้องต้นแล้ว

  4. ภาวะที่อาจเสี่ยงหรือควบคุมได้ยาก

การจัดงานแต่ละครั้งมีการดำเนินการตามข้อสัญญา ข้อตกลง
เพื่อให้งานบรรลุความสำเร็จร่วมกันระหว่างไอเวฟ (ผู้จัด) และ ศิลปิน/คู่ค้า/ลูกค้า
แต่อย่างไรก็ตาม เหตุการณ์ที่ควบคุมได้ยาก เช่น อุบัติเหตุ อุบัติภัย หรือ
ภาวะสุขภาพที่เป็นอุปสรรคต่อการแสดง เช่น นักร้องเกิดอาการบาดเจ็บที่เส้นเสียง
จึงเป็นผลให้ไม่สามารถขึ้นเวทีตามกำหนดการได้ โดยทั้งนี้ไอเวฟ ได้ประชุมกับศิลปิน
ลูกค้าและผู้ร่วมงานส่วนต่างๆ เพื่อแก้ไขปัญหาทันที เพื่อเลี่ยงการเกิดปัญหาอื่นๆ
ความเข้าใจผิดพลาดคลาดเคลื่อน และสามารถรักษาสายสัมพันธ์อันดีต่อๆ ไป

ความเสี่ยงที่เกี่ยวกับส่วนงานการถือลิขสิทธิ์ และจัดจำหน่ายละครไทยของสถานีโทรทัศน์ไทยทีวีสีช่อง
3

1.  เกี่ยวกับการพึ่งพิงลูกค้า

ในปี 2555 บริษัทฯ มีรายได้จากการจัดจำหน่ายละครไทยของสถานีไทยทีวีสีช่อง 3
และภาพยนตร์ไทยในรูปแบบของดีวีดีให้กับลูกค้า และมีลูกค้าซื้อสินค้าจากบริษัทเกินกว่าร้อยละ 30
จำนวน 1 ราย การขายให้ลูกค้ารายดังกล่าว
เป็นการขายแบบให้สิทธิในการจัดจำหน่ายแต่เพียงผู้เดียว (Exclusive right)
ดังนั้นหากลูกค้ารายดังกล่าวเลิกเป็นผู้จัดจำหน่ายสินค้าให้แก่บริษัทอาจส่งผลกระทบค่อนข้างมากต่อผลการดำเนินงานของบริษัทได้

อย่างไรก็ตาม ลูกค้ารายดังกล่าวมีความสัมพันธ์อันดีและทำธุรกิจกับบริษัทมาเป็นระยะเวลาหลายปี
บริษัทจึงเชื่อมั่นว่าลูกค้ารายดังกล่าวจะยังคงเป็นผู้จัดจำหน่ายสินค้าให้กับบริษัทต่อไป
ทั้งนี้บริษัทสามารถขายสินค้าให้กับผู้จัดจำหน่ายรายอื่นๆ ในอุตสาหกรรมนี้ได้อีกด้วย

ความเสี่ยงของกลุ่มบริษัทในภาพรวม

1.  เกี่ยวกับเงินลงทุนชั่วคราว

หลายปีที่ผ่านมา กลุ่มบริษัทมีเงินสดจำนวนมาก
บริษัทจึงบริหารจัดการโดยการนำไปฝากกับสถาบันการเงินซึ่งเป็นการลงทุนที่มีความเสี่ยงต่ำส่วนหนึ่งและอีกส่วนก็นำไปลงทุนในหุ้นทุนในตลาดหลักทรัพย์ฯ
ซึ่งจัดว่าเป็นการลงทุนที่มีผลตอบแทนสูงแต่ความเสี่ยงก็สูงตามไปด้วย
เนื่องจากราคาหุ้นมีการเปลี่ยนแปลงตลอดเวลา แต่ในช่วง 2
ปีที่ผ่านมาบริษัทได้รับผลตอบแทนทุกประเภทจากการลงทุนในหุ้นทุนดังกล่าว มูลค่าราคาตลาด (mark
to market) ณ วันสิ้นงวดบัญชี จำนวน (1.28) ล้านบาทและ1.77 ล้านบาท ในปี 2554 และ
2555 ตามลำดับ

การลงทุนในหุ้นทุนดังกล่าว
คณะกรรมการบริษัทได้มอบหมายให้คณะกรรมการการลงทุนเป็นผู้ดำเนินการ
ซึ่งมีการกำหนดวงเงินในการลงทุนและนโยบายการลงทุนไว้อย่างชัดเจน
รวมทั้งรายงานผลการลงทุนต่อคณะกรรมการด้วย

2. เกี่ยวกับด้านการบริหารคุณภาพของลูกหนี้

ส่วนธุรกิจหลักส่วนใหญ่ของกลุ่มบริษัทในปัจจุบัน เป็นการขายบริการ
แก่บุคคลภายนอกในรูปแบบการขายเงินเชื่อ ซึ่งจะมีการให้เครดิตเทอมแก่ลูกค้า
จึงอาจส่งผลให้บริษัทมีความเสี่ยงจากการบริหารคุณภาพของลูกหนี้
โดยเฉพาะในด้านการรับชำระหนี้ได้

แต่อย่างไรก็ตาม บริษัทได้มีการจัดการบริหารความเสี่ยงในด้านนี้ โดยการพิจารณาประวัติ
และฐานะการเงินของลูกค้า การกำหนด และควบคุมวงเงินสินเชื่อ
มีการติดตามการรับชำระหนี้อย่างใกล้ชิด
รวมทั้งการบันทึกค่าเผื่อหนี้สงสัยจะสูญ(ถ้ามี)ไว้แล้วอย่างเพียงพอ
ในกรณีที่มีความไม่แน่นอนของการรับชำระหนี้

3. เกี่ยวกับด้านความผันผวนของอัตราแลกเปลี่ยนเงินตราต่างประเทศ

สืบเนื่องจากธุรกิจหลักของกลุ่มบริษัทในปี 2555
เป็นการประกอบกิจการด้านการประกอบกิจการด้านการจัดหา และผลิตรายการทางโทรทัศน์
เป็นผู้ถือลิขสิทธิ์ และจัดจำหน่ายละครไทยของสถานีโทรทัศน์ไทยทีวีสีช่อง 3
และธุรกิจให้บริการเช่าช่วงพื้นที่ภายในศูนย์การค้าเซ็นทรัลพลาซ่าปิ่นเกล้า
และเซ็นทรัลพลาซ่ารัชดา-พระราม 3 ตามอายุของสิทธิการเช่าที่บริษัทถือครองอยู่
และจัดแสดงคอนเสิร์ตและโชว์ ซึ่งไม่มีรายการใดที่อ้างอิงเงินตราต่างประเทศ
ส่งผลให้บริษัทไม่มีความเสี่ยงอันเกิดจากความผันผวนของอัตราแลกเปลี่ยนเงินตราต่างประเทศ

4. เกี่ยวกับข้อพิพาททางกฎหมาย

ณ วันที่ 31 ธันวาคม 2555 บริษัท และบริษัทย่อย มีคดีข้อพิพาททางกฎหมายที่อาจมีผลกระทบ
ทั้งในด้านบวก และลบ อย่างมีนัยสำคัญต่อสินทรัพย์ของบริษัท
และบริษัทย่อยตามรายละเอียดที่ปรากฏในหัวข้อ 6 ส่วนของ “ข้อพิพาททางกฎหมาย”

แต่อย่างไรก็ตาม บริษัท และบริษัทย่อยยังมีการฟ้องร้องที่เกิดจากการดำเนินกิจการตามปกติ
ซึ่งคดีเหล่านั้นมีจำนวนทุนทรัพย์ (ไม่รวมดอกเบี้ยและค่าใช้จ่าย) ต่ำกว่าร้อยละ 5
ของส่วนของผู้ถือหุ้นตามงบการเงิน ณ วันสิ้นปีบัญชีล่าสุด